Infoboks

Den tidligere AC Horsens-spiller Charles Akonnor er blevet udpeget som ny landstræner for Ghana, som i begyndelsen af året fyrede alle sine landstrænere.

I begyndelsen af det nye år fyrede den nyansatte generalsekretær i det ghanesiske fodboldforbund alle sine landstrænere, og nu har forbundet så sat navn på træneren for A-landsholdet.

Valget er faldet på den 45-årige manager Charles Akonnor, som i sin aktive karriere var forbi Superligaen og AC Horsens, hvor det blev til 53 kampe og seks mål.

Han nåede at spille i AC Horsens i to sæsoner, inden karrieren ledte ham videre til Alki Larnaca på Cypern og siden tyske SC Langenhangen.

Inden opholdet i AC Horsens spillede Akonnor blandt andre for Wolfsburg i tre en halv sæson.

Som træner har Akonnor trænet fire forskellige klubber i hjemlandet, hvor han i 2019 blev kåret som årets træner i landet.